Datum: 21. 1. 2015

Zadeva: Izračun pokojninske dobe pri začasnem in občasnem delu dijakov in študentov

Ministrstvo za delo, družino socialne zadeve in enake možnosti (MDDSZ) v nadaljevanju navaja pravne podlage in informativen primer izračunov pokojninske dobe iz naslova začasnega in občasnega dela dijakov in študentov skladno z Zakonom o pokojninskem in invalidskem zavarovanju - ZPIZ-2 (Uradni list RS, št. 96/12, 39/13, 99/13 - ZSVarPre-C, 101/13 - ZIPRS1415, 44/14 - ORZPIZ206, 85/14 - ZUJF-B in 95/14 - ZUJF-C).

MDDSZ ni pristojno za izračunavanje pokojninske dobe zavarovancev iz pokojninskega in invalidskega zavarovanja zato gre pri navedenih primerih zgolj za informativne izračune pokojninske dobe ob točno določenih in navedenih predpostavkah. Ustrezne podatke o dejanski pokojninski dobi posameznega zavarovanca pa lahko le-ti pridobijo na Zavodu za pokojninsko in invalidsko zavarovanje, ki je edini pristojen organ za podajanje te vrste informacij.

**1. Pravna podlaga**

Obveznost vključitve začasnega in občasnega dela dijakov in študentov v obvezno pokojninsko in invalidsko zavarovanje po 1. 2. 2015 v 18. členu določa ZPIZ-2, skladno s 3. členom Zakona o spremembah in dopolnitvah Zakona za uravnoteženje javnih financ - ZUJF-C (Uradni list RS, št. 95/14).

Opredelitev in način izračuna zavarovalne dobe določa 130. člen ZPIZ-2. Ta v petem in šestem odstavku določa, da se v zavarovalno dobo šteje obdobje, ugotovljeno na podlagi skupnega letnega zneska vseh prejemkov iz drugih pravnih razmerij, ki jih je prejel zavarovanec iz 18. člena ZPIZ-2 in da se trajanje zavarovalne dobe ugotovi tako, da se prizna po en mesec zavarovalne dobe za vsakih doseženih 60 % povprečne mesečne plače iz leta, za katero se opravi izračun, vendar največ 12 mesecev za posamezno koledarsko leto. Če skupni letni znesek vseh prejemkov iz drugih pravnih razmerij ne dosega 60 % povprečne mesečne plače, se ugotovi trajanje zavarovalne dobe v sorazmernem delu v skladu s 135. členom ZPIZ-2. Računanje zavarovalne in pokojninske dobe določa 135. člen ZPIZ-2, ki med drugim v prvem odstavku pravi, da se zavarovalna doba šteje v koledarskih letih, mesecih in dnevih, pri čemer 30 dni šteje kot en mesec, 12 mesecev pa kot eno leto.

410. člen ZPIZ-2 med prehodnimi in končnimi določbami določa prehodno obdobje uveljavitve določb o najnižji osnovi za plačilo prispevkov in dohodkovnem cenzusu. Osmi odstavek 410. člena tako določa, da se ne glede na določbo šestega odstavka 130. člena ZPIZ-2 zavarovancem iz 18. člena ZPIZ-2 v prehodnem obdobju v letu 2014 prizna po en mesec zavarovalne dobe za vsakih doseženih 52 % povprečne mesečne plače iz leta, za katero se

 opravi izračun, nato pa se vsako leto, dokler ne doseže 60 % povprečne mesečne plače iz leta, za katero se opravi izračun, znesek zvišuje za dve odstotni točki, tako da v letu 2015 znaša 54 %, v letu 2016 znaša 56 %, v letu 2017 pa znaša 58 % povprečne mesečne plače iz leta, za katero se opravi izračun.

Med navedenimi pravnimi podlagami povezanimi z obveznostjo vključitve in pravicami iz obveznega pokojninskega in invalidskega zavarovanje v primeru opravljanja začasnega in občasnega dela dijakov in študentov so izpostavljeni samo najbolj relevantni členi Zakona o pokojninskem in invalidskem zavarovanju, pri dejanskem odločanju o obveznostih in pravicah iz tega naslova pa je seveda potrebno upoštevati določila celotnega zakona.

**2. Informativni izračun pokojninske dobe**

Za izračun zavarovalne dobe so potrebni podatki o skupnem letnem zaslužku posameznika iz naslova začasnega in občasnega dela dijakov in študentov, podatek o najnižji osnovi za plačilo prispevkov in znesek povprečne bruto plače v letu, za katerega se dela izračun. Za potrebe informativnega izračuna znaša najnižja osnova za plačilo prispevkov 54 % povprečne bruto plače (veljavno v 2015), znesek povprečne bruto plače za navedeno leto pa 1.523,18 €[[1]](#footnote-1).

Za priznanje 1. meseca zavarovalne dobe (30 dni) v letu 2015 mora posameznik na podlagi drugega pravnega razmerja tako doseči 54 % povprečne bruto plače v navedenem obdobju, torej 822,52 € (1.523,18 € x 54 %). Od tega dohodka pa morajo biti ustrezno obračunani in plačani prispevki za pokojninsko in invalidsko zavarovanje. Veljavna prispevna stopnja prispevkov za pokojninsko in invalidsko zavarovanje znaša 15,5% za prispevek zavarovanca in 8,85% za prispevek delodajalca, določena pa je v Zakonu o prispevkih za socialno varnost. Prispevke obračuna in odvede posrednik začasnega in občasnega dela dijakov in študentov.

* *Primer 1*

Dijak je v letu 2015 iz naslova začasnega in občasnega dela dijakov in študentov skupaj zaslužil 500,00 € bruto. Znesek na napotnici je bruto znesek, ki vključuje neto izplačilo dijaku ali študentu in prispevke zavarovanca za PIZ (15,5%). Dijak je tako iz tega naslova v letu 2015 prejel 422,50 € neto (500,00 € x 84,50 %). Znesek bruto prejemka dijaka predstavlja 61 % mesečne osnove iz 130. in 410. člena ZPIZ-2 (500,00 € / 822,52 €). Dijaku bo priznana zavarovalna doba v skupnem trajanju 18 dni (30 dni x 0,61).

* *Primer 2*

Študent je v letu 2015 iz naslova začasnega in občasnega dela dijakov in študentov skupaj zaslužil 2000,00 € bruto. Znesek na napotnici je bruto znesek, ki vključuje neto izplačilo dijaku ali študentu in prispevke zavarovanca za PIZ (15,5%). Študent je tako iz tega naslova v letu 2015 prejel 1690,00 € neto (2000,00 € x 84,5 %). Znesek bruto prejemka dijaka predstavlja 243 % mesečne osnove iz 130. in 410. člena ZPIZ-2 (2000,00 € / 822,52 €), od tega znesek 1645,04 € pokrije 2 cela meseca zavarovalne dobe, ostanek 354,96 € pa se preračuna na dneve. Študentu bo priznana zavarovalna doba v skupnem trajanju 2 meseca in 12 dni (30 dni x 0,43).

S spoštovanjem,

 Peter Pogačar

 GENERALNI DIREKTOR

1. Zaradi nedostopnosti podatkov o povprečni plači za leto 2015,ki bo izračunana šele v februarju 2016, se za namen navedenega informativnega izračuna uporablja zadnji znan podatek SURS to je povprečna plača za leto 2013, ki je znašala 1.523,18 € in je objavljena v uradnem listu RS, št. 15/2014. [↑](#footnote-ref-1)